钦定古今图书集成/方舆汇编/职方典/第1406卷 > 《纪所游》张栻
## 钦定古今图书集成/方舆汇编/职方典/第1406卷 > 《纪所游》张栻

“漓江即湘江，濈濈清见石。其东列群峰，秋水碧复碧。
危山雾露收，草迳上逼侧。凭栏舒望眼，已足慰畴昔。
更窥岩穴胜，创见为惊惕。如何数里间，奇观屡接迹。
宽同厦屋深，划若巨灵擘。日月递光景，风云变朝夕。
石桥几年成，乳窦一时滴。神龙旧隐处，仰视多辟易。
蜕迹凛犹存，隐隐印霜脊。下有澄湫深，如波漱苍壁。”
往者已仙去，来者此其宅。薄晚叩松关，风过声索索。
聊麾车骑退，容我且散策。却望訾家洲，轻舫渡前碛。
回首烟树林，已复挂蟾魄。宇旷净馀滓，群物被光泽。
河洲寄遐思，空岩皎虚白。清辉犹可窥，水色相激射。
天边与川上，亭亭如合璧。居然《广寒》游，不用假六翮。
班坐依微澜，晤赏共佳客。与之想千载，讵有古今隔。
箫鼓归夜阑，观者灿城陌。往往罗杯斝，斑斑见殽核。
谅因年岁丰，人意少舒适。视尔意少舒，于予多忻怿。